ตลาดหุ้นเอเชียบวกเล็กน้อย หลังตลาดซึมซับผลเลือกตั้งปธน.ฝรั่งเศส
ตลาดหุ้นเอเชียบวกเล็กน้อยเช้านี้ หลังตลาดซึมซับผลเลือกตั้งปธน.ฝรั่งเศส
9 พ.ค. 2560

ผู้สื่อข่าวรายงานว่า ตลาดหุ้นเอเชียปรับตัวเพิ่มขึ้นเล็กน้อยในเช้าวันนี้ หลังจากที่นักลงทุนได้ซึมซับข่าวนายเอมมานูเอล มาครอง คว้าชัยชนะในการเลือกตั้งประธานาธิบดีฝรั่งเศส ซึ่งผลการเลือกตั้งดังกล่าวเป็นไปตามที่ตลาดและโพลล์สำรวจส่วนใหญ่คาดการณ์ไว้
โดยดัชนี NIKKEI 225 ตลาดหุ้นญี่ปุ่นเปิดวันนี้ที่ 19,915.64 จุด เพิ่มขึ้น 19.94 จุด, ดัชนี SSE Composite ตลาดหุ้นจีนเปิดวันนี้ที่ 3,064.85 จุด ลดลง 13.76 จุด, ดัชนี HSI ตลาดหุ้นฮ่องกงเปิดวันนี้ที่ 24,656.95 จุด เพิ่มขึ้น 79.04 จุด, ดัชนี TAIEX ตลาดหุ้นไต้หวันเปิดวันนี้ที่ 9,967.01 จุด เพิ่มขึ้น 29.76 จุด, ดัชนี FTSE STI ตลาดหุ้นสิงคโปร์เปิดวันนี้ที่ 3,247.41 จุด เพิ่มขึ้น 10.43 จุด, ดัชนี FBMKLCI ตลาดหุ้นมาเลเซียเปิดวันนี้ที่ 1,768.46 จุด เพิ่มขึ้น 0.31 จุด ส่วนตลาดหุ้นเกาหลีใต้ปิดทำการวันนี้ เนื่องในวันเลือกตั้งประธานาธิบดี
ทั้งนี้ นักลงทุนต่างจับตาการเลือกตั้งประธานาธิบดีเกาหลีใต้ในวันนี้ โดยเกาหลีใต้เปิดคูหาตั้งแต่เวลา 06.00 น.ตามเวลาท้องถิ่น (04.00 น.ตามเวลาไทย) และจะปิดคูหาในเวลา 20.00 น.ตามเวลาท้องถิ่น (18.00 น.ตามเวลาไทย)
รายงานระบุว่า ผู้มีสิทธิเลือกตั้งในเกาหลีใต้มีจำนวนมากถึง 31 ล้านคน ขณะที่หน่วยเลือกตั้งมีจำนวนทั้งสิ้น 13,900 แห่ง